Cele mai bune răspunsuri la interviul de angajare ca adept al teoriei conspirației

Zoom Cele mai bune răspunsuri la interviul de angajare ca adept al teoriei conspirației

Protestele împotriva ordonanței de urgență sînt o manipulare foarte clară fiindcă

a) nimeni nu mai crede că numărul participanților a fost atît de mare. Serios, unde mai găsești 300.000 de români cinstiți și cu principii? (0 puncte);

b) ăsta e planul României ca să conducă lumea: întîi scoate oameni în stradă pînă îl falimentează pe Soros și mai apoi, cu banii lui, preia puterea în oculta mondială (100 de puncte);

c) protestele au fost, de fapt, conduse de PSD și au fost repetiții generale pentru marile proteste anti-Iohannis de la Cotroceni (1.000 de puncte).

Primul protest anti-Iohannis a fost penibil pentru că

a) sînteți subiectiv și credeți că e relevant să comparați 2.500 de protestatari inimoși cu 200.000 de indivizi cu o agendă suspectă (0 puncte);

b) a fost organizat, de fapt, de Iohannis, cu protestatari care n-au mai încăput în Piața Victoriei, special ca să compromită PSD. Dar noi știm adevărul! (100 de puncte);

c) nu au numărat toți participanții: au fost 2.500 la Cotroceni și peste 100.000 la Ghencea Militar (1.000 de puncte).

Primul care ar trebui să-și dea demisia în urma protestelor este

a) prim-ministrul Grindeanu, pentru că nu e normal să te agăți de puterea conferită de trei milioane de voturi dacă protestează împotriva ta un grup de oameni de șase ori mai mic (0 puncte);

b) președintele Iohannis, pentru că, datorită unui PNL condus cu oiștea-n gard, a ajuns PSD să pupe un procent atît de mare în alegeri (100 de puncte);

c) reptilienii care îi conduc pe Liviu Dragnea și pe Klaus Iohannis, pentru că acum nu par siniștri și perfizi, ci doar niște infantili (1.000 de puncte).